Mere end 100 forskere fra hospitaler og universiteter i 22 lande er i disse dage samlet i Aalborg for at præsentere og diskutere den nyeste forskning indenfor graviditet. Et af de resultater, der præsenteres på kongressen, kan få stor betydning for kvinder, der er i risiko for at føde for tidligt. En forsker fra Stanford University i Californien har nemlig opdaget en metode, hvor man via en blodprøve kan beregne, hvornår en fødsel vil gå i gang. - Det ser jeg meget frem til at høre mere om, for kan vi gribe forebyggende ind hos patienter, som er i høj risiko for tidlig fødsel, kan det have afgørende betydning, siger Ole Bjarne Christiansen, der er professor i gynækologi, graviditet og fødsel. Han ser kongressen som en mulighed for at opdage ny viden, som han og kollegerne i Aalborg kan være med til at bruge i patientbehandlingen som nogle af de første. Håber på nye samarbejder Aalborg er i forvejen med i front, når det handler om at behandle patienter med gentagne ufrivillige aborter. De mangler dog stadig viden om, hvorfor deres behandling virker, som den gør – og Ole Bjarne Christiansen håber, at kongressen vil åbne op for nye, internationale forskningssamarbejder, som kan betyde mere viden på området. - Vi vil jo rigtig gerne vide, hvorfor de behandlinger, vi har så stor succes med, rent faktisk virker, og vi vil gerne blive klogere på i hvor store doser og hvor længe, vi skal behandle, siger han. Ole Bjarne Christiansen er blandt en af verdens førende forskere indenfor immunologiske årsager til gentagne ufrivillige aborter, og så er han medstifter af det europæiske selskab for reproduktionsimmunologi, som er med til at afholde kongressen. - Det er ikke hver dag, at vi i Aalborg er vært for videnskabelige kongresser af den størrelse, så det er vi naturligvis meget stolte over at have fået muligheden for, siger han.

Referat:
Nogle af verdens førende forskere indenfor graviditet mødes i Aalborg til en kongres, der er arrangeret af Aalborg Universitetshospital.